CELEX: 52008XG0607(01)
Language: el
Date: 2008-05-22
Title: Συμπεράσματα του Συμβουλίου της 22ας Μαΐου 2008 για τις διαπολιτισμικές ικανότητες

7.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 141/14
            
         Συμπεράσματα του Συμβουλίου της 22ας Μαΐου 2008 για τις διαπολιτισμικές ικανότητες
   (2008/C 141/09)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   
               1.
            
            
               παραπέμποντας στις διατάξεις της απόφασης αριθ. 1983/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το ευρωπαϊκό έτος διαπολιτισμικού διαλόγου 2008 (1)·
            
         
               2.
            
            
               παραπέμποντας στη σύμβαση της Unesco για την προστασία και την προώθηση της πολυμορφίας της πολιτιστικής έκφρασης·
            
         
               3.
            
            
               έχοντας υπόψη την ανακοίνωση της Επιτροπής, της 10ης Μαΐου 2007, σχετικά με μια ευρωπαϊκή ατζέντα για τον πολιτισμό σ' έναν κόσμο παγκοσμιοποίησης (2) και το ψήφισμα του Συμβουλίου, της 16ης Νοεμβρίου 2007, σχετικά με την ευρωπαϊκή ατζέντα για τον πολιτισμό (3)·
            
         
               4.
            
            
               υπενθυμίζοντας τη σύσταση 2006/962/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τις βασικές ικανότητες της διά βίου μάθησης (4)·
            
         
               5.
            
            
               υπενθυμίζοντας τα συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου στις 15 Νοεμβρίου 2007, σχετικά με τη βελτίωση της ποιότητας της εκπαίδευσης των εκπαιδευτικών,
            
         ΕΚΤΙΜΩΝΤΑΣ ότι:
   
               —
            
            
               ο διαπολιτισμικός διάλογος είναι βασικό εργαλείο για να αντιμετωπιστούν ορισμένες από τις σημαντικότερες προκλήσεις ενώπιον των οποίων βρίσκεται σήμερα η Ευρώπη και ότι αποτελεί έναν από τους τρεις στρατηγικούς στόχους της ευρωπαϊκής ατζέντας για τον πολιτισμό, που θα εφαρμοστεί μέσω τριετών προγραμμάτων εργασίας,
            
         
               —
            
            
               προκειμένου να ενθαρρυνθεί η διαμόρφωση ανοιχτών κοινωνιών χωρίς αποκλεισμούς βάσει θεμελιωδών ευρωπαϊκών αξιών και να προωθηθεί η ενεργός συμμετοχή των πολιτών στα κοινά, οι ευρωπαίοι πολίτες χρειάζεται να εφοδιαστούν με διαπολιτισμικές ικανότητες, που αποτελούν βασικό συντελεστή ενίσχυσης του διαπολιτισμικού διαλόγου,
            
         
               —
            
            
               οι γνώσεις, δεξιότητες και συμπεριφορές που έχουν ιδιαίτερη σημασία για τις διαπολιτισμικές ικανότητες είναι εκείνες που αφορούν τις ακόλουθες βασικές ικανότητες: επικοινωνία σε ξένες γλώσσες, κοινωνικές ικανότητες και ικανότητες που σχετίζονται με την ιδιότητα του πολίτη και πολιτισμική συνείδηση και έκφραση (5).
            
         ΑΝΑΓΝΩΡΙΖΟΝΤΑΣ ότι:
   προκειμένου να ενισχυθούν οι διαπολιτισμικές ικανότητες στην κοινωνία είναι ανάγκη να αναπτυχθεί μια βιώσιμη και διατομεακή προσέγγιση έναντι του διαπολιτισμικού διαλόγου. Η προσέγγιση αυτή θα πρέπει να επιδιώκει να ενσωματώσει και να υποστηρίξει τις ακόλουθες σχετικές πρωτοβουλίες στους εξής τομείς:
   
               A.
            
            
               ΠΟΛΙΤΙΣΜΟ, ιδίως όπως προβλέπεται στο πρόγραμμα εργασίας του Συμβουλίου για την περίοδο 2008-2010:
               
                           —
                        
                        
                           προαγωγή της πολιτισμικής πολυμορφίας και του διαπολιτισμικού διαλόγου ως μέσου για να ενθαρρυνθεί η διαμόρφωση ανοιχτών κοινωνιών χωρίς αποκλεισμούς,
                        
                     
                           —
                        
                        
                           προώθηση της ενεργού συμμετοχής των πάντων στην πολιτιστική ζωή και πρόσβαση στην πλήρη πολυμορφία του πολιτισμού και της πολιτιστικής κληρονομιάς, με έμφαση στους ανθρώπους που έχουν λιγότερες ευκαιρίες πρόσβασης,
                        
                     
                           —
                        
                        
                           βελτίωση των όρων κινητικότητας των καλλιτεχνών και των έργων τέχνης,
                        
                     
                           —
                        
                        
                           στήριξη της συνεργασίας μεταξύ του πολιτισμού και τόσο της τυπικής εκπαίδευσης και κατάρτισης όσο και της άτυπης και μη τυπικής μάθησης στον τομέα της πολιτιστικής ευαισθητοποίησης και της καλλιτεχνικής παιδείας,
                        
                     
                           —
                        
                        
                           προαγωγή των γλωσσικών γνώσεων και της μετάφρασης ώστε να διευκολυνθεί η πρόσβαση στην καλλιτεχνική έκφραση σε διάφορες γλώσσες·
                        
                     
         
               B.
            
            
               ΠΑΙΔΕΙΑ:
               
                           —
                        
                        
                           ανάπτυξη προοπτικής διά βίου μάθησης η οποία να περιλαμβάνει την απόκτηση, από όλους τους πολίτες, των βασικών ικανοτήτων που έχουν τη μεγαλύτερη σημασία για τις διαπολιτισμικές ικανότητες και είναι πιθανότερο να προωθήσουν την εκτίμηση της πολιτισμικής ποικιλομορφίας ως θεμελιώδους αξίας, όπως γλωσσικές και κοινωνικές ικανότητες και ικανότητες που σχετίζονται με την ιδιότητα του πολίτη και πολιτισμική συνείδηση και έκφραση,
                        
                     
                           —
                        
                        
                           ανάπτυξη πολιτικών, βασιζόμενων σε αρχές ισότητας, με στόχο την ενσωμάτωση παιδιών από ευρύ φάσμα κοινωνικού και πολιτιστικού υποβάθρου, στις βασικές μορφές εκπαίδευσης και κατάρτισης, χωρίς καμία διάκριση,
                        
                     
                           —
                        
                        
                           στο πλαίσιο συνεκτικής πολιτικής για την πολυγλωσσία, ενεργητική προαγωγή της εκμάθησης γλωσσών ενθαρρύνοντας της παροχή μεγάλου φάσματος ευκαιριών, μεταξύ των οποίων η χρήση ΤΠΕ και η διδασκαλία εξ αποστάσεως, για την εκμάθηση γλωσσών σε τυπικό, μη τυπικό και άτυπο περιβάλλον,
                        
                     
                           —
                        
                        
                           προώθηση συστημάτων κινητικότητας μεταξύ μαθητών, δασκάλων και άλλου διδακτικού προσωπικού ως αποτελεσματικό εργαλείο για την προαγωγή του διαπολιτισμικού διαλόγου,
                        
                     
                           —
                        
                        
                           ανάπτυξη, καθ' όλη τη διάρκεια της σταδιοδρομίας, δεξιοτήτων που επιτρέπουν στους δασκάλους να διαχειρίζονται καλύτερα την πολιτισμική ποικιλομορφία και διευκολύνουν την ανάπτυξη διαπολιτισμικών ικανοτήτων, συμβάλλοντας ουσιαστικά με αυτό τον τρόπο στη δημιουργία κοινοτήτων μάθησης χωρίς αποκλεισμούς·
                        
                     
         
               Γ.
            
            
               ΝΕΟΛΑΙΑ:
               
                           —
                        
                        
                           δραστηριοποίηση των νέων η οποία θα συμβάλει στον διαπολιτισμικό διάλογο σε ανοικτές και πλουραλιστικές κοινωνίες,
                        
                     
                           —
                        
                        
                           προώθηση, ανάπτυξη και αναγνώριση των διαπολιτισμικών ικανοτήτων των νέων, οι οποίες αποκτώνται με ανεπίσημες και άτυπες μορφές μάθησης,
                        
                     
                           —
                        
                        
                           ανάπτυξη ευκαιριών για τους νέους ώστε να αποκτήσουν διαπολιτισμικές ικανότητες το νωρίτερο δυνατό στη ζωή, με διάφορες μορφές ενεργού συμμετοχής στην κοινωνία, μεταξύ άλλων, με εθελοντικές δραστηριότητες καθώς και μεγαλύτερη κινητικότητα, προκειμένου να βιώσουν την πολιτισμική πολυμορφία και την πολυγλωσσία,
                        
                     
                           —
                        
                        
                           προώθηση της πρόσβασης καθώς και του ρόλου του πολιτισμού, των τεχνών, της μουσικής και του αθλητισμού κατά τη διαμόρφωση της ταυτότητας των νέων και την προσέγγιση μεταξύ τους,
                        
                     
                           —
                        
                        
                           προώθηση, ανάπτυξη και αναγνώριση των διαπολιτισμικών ικανοτήτων των ατόμων που εργάζονται με τους νέους και εκείνων που διαδραματίζουν ηγετικούς ρόλους στη νεολαία διευκολύνοντας την κινητικότητά τους καθώς και τις ευκαιρίες εκπαίδευσης και επιμόρφωσής τους,
                        
                     
                           —
                        
                        
                           προώθηση του ρόλου της οργανωμένης κοινωνίας των πολιτών, ιδίως δε συμμετοχή των οργανώσεων νεολαίας·
                        
                     
         
               Δ.
            
            
               ΟΠΤΙΚΟΑΚΟΥΣΤΙΚΟΣ ΤΟΜΕΑΣ:
               
                           —
                        
                        
                           ενθάρρυνση της εξοικείωσης με τα μέσα επικοινωνίας, σύμφωνα με την ανακοίνωση της Επιτροπής, της 20ής Δεκεμβρίου 2007, «Ευρωπαϊκή προσέγγιση σχετικά με τον γραμματισμό στα μέσα επικοινωνίας σε ψηφιακό περιβάλλον» και την οδηγία για τις υπηρεσίες οπτικοακουστικών μέσων, της 11ης Δεκεμβρίου 2007 (6), με την οποία προάγεται, μεταξύ άλλων, η πολιτιστική πολυμορφία, τόσο για τις γραμμικές όσο και για τις μη γραμμικές υπηρεσίες, ώστε οι πολίτες να είναι καλύτερα εξοπλισμένοι για:
                        
                     
                           —
                        
                        
                           να εντοπίζουν, να προσεγγίζουν και να εκτιμούν το περιεχόμενο το σχετικό με, ή προερχόμενο από διάφορες κουλτούρες, και
                        
                     
                           —
                        
                        
                           να χρησιμοποιούν τα νέα τεχνολογικά εργαλεία (λογισμικού και υλικού) για τη δημιουργία και διανομή του δικού τους πολιτισμικού περιεχομένου,
                        
                     
                           —
                        
                        
                           προώθηση περιεχομένου των μέσων επικοινωνίας και των οπτικοακουστικών μέσων το οποίο να είναι πολιτισμικά πλούσιο, πολύμορφο και ενημερωτικό για όλους τους ανθρώπους μέσω, μεταξύ άλλων:
                           
                                       —
                                    
                                    
                                       της ενθάρρυνσης συμπαραγωγών σε ευρωπαϊκό, εθνικό και περιφερειακό επίπεδο,
                                    
                                 
                                       —
                                    
                                    
                                       της ενθάρρυνσης μη κερδοσκοπικών μέσων επικοινωνίας βασισμένων στην κοινωνία των πολιτών (7) για καλύτερη εκμετάλλευση των ευκαιριών που παρέχουν οι ψηφιακές τεχνολογίες,
                                    
                                 
                     
                           —
                        
                        
                           ενίσχυση της διαδικασίας ψηφιοποίησης του πολιτιστικού υλικού και περιεχομένου ώστε τα νέα μέσα ενημέρωσης —τόσο επιγραμμικές όσο και κινητές υπηρεσίες— να μπορούν να συμβάλουν στη βελτίωση της πρόσβασης στην πολιτισμική πολυμορφία.
                        
                     
         ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΣΤΑ ΠΛΑΙΣΙΑ ΤΩΝ ΟΙΚΕΙΩΝ ΑΡΜΟΔΙΟΤΗΤΩΝ ΤΟΥΣ,
   
               —
            
            
               να προωθήσουν τις διαπολιτισμικές ικανότητες μέσω των υφιστάμενων μέσων και πρωτοβουλιών στους τομείς του πολιτισμού, της εκπαίδευσης, της νεολαίας και της πολιτικής στον οπτικοακουστικό τομέα, ιδίως διερευνώντας τον τρόπο εμβάθυνσης και ενίσχυσης των μέτρων αυτών υπέρ του διαπολιτισμικού διαλόγου,
            
         
               —
            
            
               να αυξήσουν τις συνέργειες μεταξύ των τομέων αυτών ώστε να αναπτυχθούν διαπολιτισμικές ικανότητες, για παράδειγμα με την πρόβλεψη κοινών πρωτοβουλιών, λαμβάνοντας υπόψη την ανάγκη των πολιτών να κατανοούν και να σέβονται τον δικό τους πολιτισμό, τον πολιτισμό των άλλων και την πολιτιστική πολυμορφία γενικότερα, να επικοινωνούν εντός ενός περιβάλλοντος με πολιτιστική πολυμορφία και να αναγνωρίζουν τις κοινές αξίες της δημοκρατίας και των θεμελιωδών δικαιωμάτων συμμετέχοντας ενεργά στην ενδυνάμωση και ανάπτυξή τους,
            
         
               —
            
            
               να δημιουργήσουν ευκαιρίες διαλόγου σε τοπικό, περιφερειακό, εθνικό και ενωσιακό επίπεδο, ενισχύοντας τη στήριξη της ανάπτυξης των διαπολιτισμικών ικανοτήτων μέσω των υφιστάμενων προγραμμάτων στους τομείς του πολιτισμού, της εκπαίδευσης, της νεολαίας και της πολιτικής στον οπτικοακουστικό τομέα,
            
         
               —
            
            
               να ενθαρρύνουν ένα ευνοϊκό περιβάλλον για τη δημιουργικότητα και την καινοτομία κατά τρόπον ώστε να συνεισφέρουν πλήρως στη διαμόρφωση διαπολιτισμικών ικανοτήτων και την ενίσχυση του διαπολιτισμικού διαλόγου,
            
         
               —
            
            
               να προσδιορίσουν και να μοιραστούν ορθές πρακτικές κατά την ανάπτυξη των διαπολιτισμικών ικανοτήτων, λαμβάνοντας ιδίως υπόψη, ως επακόλουθη δραστηριότητα, τις πρωτοβουλίες που έχουν αναληφθεί σε εθνικό και ενωσιακό επίπεδο στα πλαίσια του ευρωπαϊκού έτους διαπολιτισμικού διαλόγου,
            
         
               —
            
            
               να ενισχύσουν και να προωθήσουν την έννοια του διαπολιτισμικού διαλόγου σε όλους τους υπόλοιπους σχετικούς τομείς πολιτικής, τόσο εντός της Ευρωπαϊκής Ένωσης όσο και τους εξωτερικές τους σχέσεις.
            
         
      (1)  ΕΕ L 412 της 30.12.2006, σ. 44.
   
      (2)  Έγγρ. 9496/07 και ADD 1.
   
      (3)  ΕΕ C 287 της 29.11.2007, σ. 1.
   
      (4)  ΕΕ L 394 της 30.12.2006, σ. 10.
   
      (5)  Βασικές ικανότητες όπως καθορίζονται στη σύσταση 2006/962/ΕΚ.
   
      (6)  ΕΕ L 332 της 18.12.2007, σ. 27.
   
      (7)  Συχνά αναφέρονται στην αγγλική γλώσσα ως «community media» και στη γαλλική ως «média associatifs».